86 TAĦT L-ANESTETIKU Ftit imħeddel — b'żegħil bosta Imidduk fuq sodda iebsa ; Waqt bla ħsejjes tilmaħ riesqa Nies imgħammda — l-abjad liebsa, Sabiex tiġbed in-nifs qawwi Tisma' leħen iwissik ; Imbagħad tinżel dik il-maskra Biex tisirqek minn sensik… Issa tisma' donnha xita Nieżla b'riħa t'ilma. żghart; Tħoss qed nifsek jinqatagħlek, Wiċċek tħossu vampa nar. Kollok biża' — qalbek tferfer, Tara ċpar quddiem għajnejk… Tisma' għajat, tisfir u ħseijes Qed idamdmu ġo widnejk. Waqt li l-kliem ta' dawk madwarek Jonqsu — jitfu — qajl jitbiegħdu… Demmek taħsbu qed jinġazza, Idejk tħoss bil-bard jitriegħdu, U tistħajlek qiegħed tifga, Tilmaħ: mewġ iħebb għalik ; Kwiekeb jiġru — dwal jitliegħbu, Tħoss qed kollox idur bik. Għalkemm agħma — nofsok mejjet, Widnejk torox — rasek tqila ; Sabiex tneħħi dik il-maskra. Tagħti salt b'kemm għandek ħila…. Iżda dlonk tħoss min iżommok, U malajr saħħtek tħallik ; Int tistħajlek ġisem mejjet Bil-mewġ igħaddsek u igħollik… U ma ddumx ma tħossok nieżel F'raqda — f'dalma — f'qiegħ bla qies… Imbagħ'd tqum — imdawwar b'siekta U b'dehwiena ġemgħa nies. x Din hija r-riħa li għandu l-'Bthrl Chloride' li jintuża fil-bidu ta' l-Anestesija.